FSMART บวกกว่า 4% ลุ้นชนเป้า 16 บ. โบรกชี้ “ตู้เต่าบิน” หนุนผลงานปี 65-66 โตเด่น
FSMART ดีดบวก 4% ลุ้นชนเป้า 16 บ. โบรกชี้ธุรกิจ “ตู้เต่าบิน” เติบโตเร่งตัวขึ้นจากกระแสผู้บริโภคดีขึ้น เริ่มจากปี 2565 และจะเห็นการเติบโตชัดเจนในปี 2566
FSMART ดีดบวก 4% ลุ้นชนเป้า 16 บ. โบรกชี้ธุรกิจ “ตู้เต่าบิน” เติบโตเร่งตัวขึ้นจากกระแสผู้บริโภคดีขึ้น เริ่มจากปี 2565 และจะเห็นการเติบโตชัดเจนในปี 2566
11 เม.ย. 2565

ผู้สื่อข่าวรายงานว่า ราคาหุ้น บริษัท ฟอร์ท สมาร์ท เซอร์วิส จำกัด (มหาชน) หรือ FSMART ณ เวลา 16:14 น. อยู่ที่ระดับ 15.30 บาท บวก 0.60 บาท หรือ 4.08% สูงสุดที่ระดับ 15.50 บาท ต่ำสุดที่ระดับ 14.70 บาท ด้วยมูลค่าการซื้อขาย 381.12 ล้านบาท

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส ระบุในบทวิเคราะห์ก่อนหน้านี้ ปรับราคาเป้าหมายหุ้น FSMART มาเป็น 16.00 บาท เนื่องจากธุรกิจตู้เต่าบินเติบโตเร่งตัวขึ้นจากกระแสผู้บริโภคดีขึ้น เริ่มจากปี 2565 และจะเห็นการเติบโตชัดเจนในปี 2566
ทั้งนี้ มีมุมมองบวกต่อธุรกิจตู้เต่าบินมากขึ้นจากยอดขายเฉลี่ยต่อตู้เพิ่มขึ้นจาก 45 แก้วต่อวันในปี 2564 ปรับขึ้นเป็นกว่า 60 แก้วในปัจจุบัน ขณะที่จำนวนตู้คาดเร่งตัวขึ้นเป็น 4.6 พันตู้ปีนี้ และ 1.26 หมื่นตู้ปี 2566
ทั้งนี้ FSMART มีแนวโน้มปรับเพิ่มสัดส่วนการถือหุ้น ฟอร์ท เวนดิ้ง จากปัจจุบันที่ 19% ที่รับรู้ในรูปแบบเงินปันผล โดยคาดหวังที่ระดับ 20-25% ซึ่งสามารถเปลี่ยนวิธีการรับรู้รายได้เป็นส่วนแบ่งกำไร ซึ่งหากรวมกำไรจากเต่าบินในสัดส่วนดังกล่าวก็คาดกำไรปี 2565 เติบโต 53% จากปีก่อน และในปี 2566 เติบโต 62% จากปีก่อน